
Betegtájékoztató: Információk a felhasználó számára

Teriflunomid STADA Arzneimittel 7 mg filmtabletta
Teriflunomid STADA Arzneimittel 14 mg filmtabletta

teriflunomid

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához vagy gyógyszerészéhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:
1.	Milyen típusú gyógyszer a Teriflunomid STADA Arzneimittel és milyen betegségek esetén alkalmazható?
2.	Tudnivalók a Teriflunomid STADA Arzneimittel alkalmazása előtt
3.	Hogyan kell szedni a Teriflunomid STADA Arzneimittel‑t?
4.	Lehetséges mellékhatások
5.	Hogyan kell a Teriflunomid STADA Arzneimittel‑t tárolni?
6.	A csomagolás tartalma és egyéb információk


1.	Milyen típusú gyógyszer a Teriflunomid STADA Arzneimittel és milyen betegségek esetén alkalmazható?

Milyen típusú gyógyszer a Teriflunomid STADA Arzneimittel?
A Teriflunomid STADA Arzneimittel hatóanyaga a teriflunomid. Ez egy úgynevezett immunmoduláns gyógyszer, az immunrendszer szabályozása által korlátozza annak az idegrendszer ellen irányuló támadását.

Milyen betegségek esetén alkalmazható a Teriflunomid STADA Arzneimittel?
Ez a gyógyszer az úgynevezett relapszáló-remittáló szklerózis multiplexben (RRSM) szenvedő felnőtt és (10 éves és idősebb) gyermek- és serdülőkorú betegek kezelésére szolgál.

Mi a szklerózis multiplex?
A szklerózis multiplex (rövidítve: SM) hosszan tartó betegség, amely a központi idegrendszerre van hatással. A központi idegrendszer az agyból és a gerincvelőből áll. A szklerózis multiplexben kialakuló gyulladás károsítja a központi idegrendszer idegeit körülvevő hüvelyt (az úgynevezett mielint). A mielin elvesztését demielinizációnak nevezik. Ennek hatására az idegek nem fognak megfelelően működni.

Relapszáló szklerózis multiplexnek nevezik a betegségnek azt a formáját, amikor a beteg állapota időnként rosszabbodik, vagyis a nem megfelelően működő idegek miatt súlyosbodnak a testi tünetei. Ezek a tünetek betegenként eltérhetnek, de általában köztük vannak az alábbiak:
· járási nehézség;
· látászavarok;
· egyensúly problémák.

A visszaesések (relapszusok) elmúltával a tünetek teljesen eltűnhetnek, de egy idő után néhány tünet már a relapszusok között is megmarad. Ez olyan testi akadályozottságot okozhat, amely megnehezítheti a napi életvitelt.

Hogyan hat a Teriflunomid STADA Arzneimittel?
Ez a gyógyszer segít megvédeni a központi idegrendszert az immunrendszer okozta támadásoktól azáltal, hogy korlátozza bizonyos fehérvérsejtek (limfociták) növekedését. Ez gátolja a SM‑ben kialakuló, idegsejt-károsodást okozó gyulladást.


2.	Tudnivalók a Teriflunomid STADA Arzneimittel alkalmazása előtt

Ne szedje a Teriflunomid STADA Arzneimittel-t:
· ha allergiás a teriflunomidra vagy a gyógyszer (6. pontban felsorolt) egyéb összetevőjére,
· ha teriflunomid- vagy leflunomid-kezelés után jelentkezett már Önnél súlyos bőrkiütés vagy bőrhámlás, hólyagképződés és/vagy szájfekélyek,
· ha súlyos májproblémai vannak,
· ha Ön terhes vagy szoptat, illetve, ha fennáll Önnél a terhesség lehetősége,
· ha olyan súlyos problémája van, amely hatással van az immunrendszerére például szerzett immunhiányos szindróma (AIDS),
· ha súlyos csontvelő-problémája van, vagy ha vérében túl kevés a vörösvértest, a fehérvérsejt vagy a vérlemezke (trombocita),
· ha valamilyen súlyos fertőzése van,
· ha súlyos veseproblémai vannak, amely művesekezelést igényel,
· ha vérében nagyon kevés a fehérje (hipoproteinémia).
Ha bizonytalan, beszéljen kezelőorvosával vagy gyógyszerészével, mielőtt elkezdi szedni ezt a gyógyszert.

Figyelmeztetések és óvintézkedések
A Teriflunomid STADA Arzneimittel szedése előtt beszéljen kezelőorvosával vagy gyógyszerészével:
· ha májproblémái vannak és/vagy nagy mennyiségű alkoholt fogyaszt. Kezelőorvosa a kezelés előtt és alatt is vérvételt kérhet annak ellenőrzésére, hogy mennyire jól működik az Ön mája. Ha a vérvétel azt mutatja, hogy májbetegsége van, akkor kezelőorvosa leállíthatja a Teriflunomid STADA Arzneimittel-kezelést. Lásd 4. pont.
· ha magas a vérnyomása (hipertónia), függetlenül attól, hogy gyógyszerrel karbantartott-e a vérnyomása vagy sem. Ez a gyógyszer megnövelheti a vérnyomást. Kezelőorvosa a kezelés megkezdése előtt, majd ezt követően rendszeresen ellenőrizni fogja az Ön vérnyomását. Lásd 4. pont.
· ha fertőzése van. A Teriflunomid STADA Arzneimittel szedésének megkezdése előtt kezelőorvosa ellenőrizni fogja, hogy elegendő fehérvérsejt és vérlemezke (trombocita) van‑e az Ön vérében. A Teriflunomid STADA Arzneimittel csökkenti a fehérvérsejtek számát a vérében, amely befolyásolhatja a fertőzésekkel szembeni védekezési képességét. Kezelőorvosa olyankor is vérvételt fog kérni a fehérvérsejtek számának ellenőrzésére, ha Ön úgy érzi, hogy elkapott valamilyen fertőzést. Herpeszvírus okozta fertőzések, köztük ajakherpesz és övsömör (herpesz zoszter) fordulhat elő teriflunomid-kezeléssel kapcsolatban. Néhány esetben súlyos komplikációk jelentkeztek. Azonnal értesítse kezelőorvosát, ha úgy véli herpeszvírus okozta fertőzés tünetei jelentkeztek Önnél. Lásd 4. pont.
· ha súlyos bőrreakciója van,
-	ha légzőszervi panaszai vannak,
· ha gyengeség, zsibbadás és fájdalom van a kezeiben és lábaiban,
· ha oltást fog kapni,
· ha leflunomidot szed ezzel a Teriflunomid STADA Arzneimittel-lel együtt,
· ha most áll át a Teriflunomid STADA Arzneimittel‑re vagy fordítva,
· ha egy specifikus vérvizsgálatra (kalciumszint-meghatározás) vár. Előfordulhat a kalciumszint tévesen alacsony értéke.

Beszéljen kezelőorvosával vagy gyógyszerészével:
-	ha bőrfekélyek jelentkeznek Önnél, vagy sebgyógyulási zavart észlel a Teriflunomid STADA Arzneimittel‑kezelés alatt;
-	ha nagyobb műtétje lesz, vagy nemrég nagyobb műtéten esett át, vagy ha műtét után még nem gyógyult be a sebe. A Teriflunomid STADA Arzneimittel sebgyógyulási zavarokat okozhat.

Légzőszervi reakciók
Tájékoztassa kezelőorvosát, ha megmagyarázhatatlan köhögés vagy nehézlégzés (légszomj) jelentkezik Önnél. Kezelőorvosa további vizsgálatokat írhat elő.

Gyermekek és serdülők
A Teriflunomid STADA Arzneimittel nem alkalmazható 10 évesnél fiatalabb gyermekeknél, mivel ilyen korcsoportú SM betegeknél nem végeztek vizsgálatokat.
A fent felsorolt figyelmeztetések és óvintézkedések a gyermekekre és a serdülőkre is vonatkoznak. A következő információk a gyermekeknek és gondviselőiknek fontosak:
-	a hasnyálmirigy gyulladását figyelték meg teriflunomiddal kezelt betegeknél. A kezelőorvos vérvizsgálatokat rendelhet gyermekénél a hasnyálmirigygyulladás gyanúja esetén.

Egyéb gyógyszerek és a Teriflunomid STADA Arzneimittel
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről. Ez a recept nélkül kapható készítményekre is vonatkozik.
Különösen fontos, hogy közölje kezelőorvosával vagy gyógyszerészével, ha az alábbi hatóanyagok valamelyikét szedi:
· leflunomid, metotrexát, valamint más gyógyszerek, amelyek hatással vannak az immunrendszerre (ezeket általában immunszuppresszív gyógyszereknek vagy immunszuppresszánsoknak, immunmodulánsoknak nevezik)
· rifampicin – tuberkulózis vagy más fertőzések kezelésére
· karbamazepin, fenobarbitál, fenitoin – epilepszia kezelésére
· közönséges orbáncfű (gyógynövénytartalmú gyógyszer – depresszió kezelésére)
· repaglinid, pioglitazon, nateglinid vagy roziglitazon – cukorbetegség kezelésére
· daunorubicin, doxorubicin, paklitaxel vagy topotekán – rákbetegség kezelésére
· duloxetin – depresszió, vizelet inkontinencia vagy cukorbetegek vesebetegségének kezelésére
· aloszetron – súlyos hasmenés kezelésére
· teofillin – asztma kezelésére
· tizanidin – izomlazító
· warfarin – vérhígító (antikoaguláns) vérrögképződés megelőzésére
· szájon át szedett fogamzásgátlók (etinilösztradiol, levonorgesztrel)
· cefaklór, benzilpenicillin (penicillin G), ciprofloxacin – fertőzések kezelésére
· indometacin, ketoprofen – fájdalomcsillapításra vagy gyulladás csökkentésére
· furoszemid – szívbetegség kezelésére
· cimetidin – gyomorsav csökkentésére
· zidovudin – AIDS kezelésére
· rozuvasztatin, szimvasztatin, atorvasztatin, pravasztatin – magas koleszterinszint ellen
· szulfaszalazin – gyulladásos bélbetegség vagy reumás ízületi gyulladás kezelésére
· kolesztiramin magas koleszterinszint kezelésére vagy májbetegség esetén a viszketés enyhítésére
· orvosi szén a gyógyszerek vagy más anyagok felszívódásának csökkentésére

Terhesség és szoptatás
Ne szedje ezt a gyógyszert, ha Ön terhes, vagy azt hiszi, hogy terhes lehet. Ha a Teriflunomid STADA Arzneimittel‑t terhesen kezdi szedni, vagy a szedése közben teherbe esik, megnő gyermekénél a veleszületett rendellenességek kockázata. Fogamzóképes nők kizárólag úgy szedhetik ezt a gyógyszert, ha közben megbízható fogamzásgátló módszert alkalmaznak.
Ha a Teriflunomid STADA Arzneimittel-lel kezelt lánygyermeke először kezd menstruálni, Önnek tájékoztatnia kell erről a kezelőorvost, aki ismertetni fogja a fogamzásgátló módszereket és a terhesség esetén fennálló lehetséges kockázatokat.

Tájékoztassa kezelőorvosát, ha azt tervezi, hogy a Teriflunomid STADA Arzneimittel‑kezelés befejezése után gyermeket szeretne, mert ilyenkor vérvétellel ellenőrizni kell majd, hogy a véréből kiürült‑e már ez a gyógyszer, mielőtt megpróbál teherbe esni. A hatóanyag kiürülése természetes úton akár 2 évig is eltarthat. Ez a kiürülési folyamat lecsökkenthető néhány hét időtartamra bizonyos gyógyszerek szedésével, amelyek felgyorsítják a teriflunomidnak a szervezetből való kiürülését. Mindkét esetben vérvétellel kell ellenőrizni, hogy a hatóanyag megfelelő mértékben kiürült‑e az Ön szervezetéből, és kezelőorvosának meg kell erősítenie, hogy a teriflunomid vérszintje elég alacsony ahhoz, hogy Ön teherbe eshessen.

A laboratóriumi vizsgálatokkal kapcsolatos további információkért forduljon kezelőorvosához.

Ha a Teriflunomid STADA Arzneimittel szedése alatt, illetve a kezelés vége utáni két évben azt gyanítja, hogy terhes, akkor abba kell hagynia a Teriflunomid STADA Arzneimittel szedését és azonnal fel kell keresnie kezelőorvosát egy terhességi teszt érdekében. Ha a teszt azt mutatja, hogy Ön terhes, akkor kezelőorvosa valószínűleg javasolni fog bizonyos gyógyszereket, amelyek gyorsan és hatékonyan kiürítik a Teriflunomid STADA Arzneimittel-t az Ön szervezetéből, és így kisebb lesz a születendő gyermekét fenyegető kockázat.

Fogamzásgátlás
Ezzel a gyógyszerrel végzett kezelés alatt végig és a kezelés után is hatékony fogamzásgátlást kell alkalmaznia. A teriflunomid még sokáig a vérében marad azután is, hogy már nem szedi. Ezért a kezelés vége után is folytatni kell a hatékony fogamzásgátlást.
· Ezt mindaddig be kell tartani, amíg a vérében lévő teriflunomid szintje elég alacsonyra nem csökken – ezt kezelőorvosa fogja ellenőrizni.
· Beszélje meg kezelőorvosával, hogy melyik a legalkalmasabb fogamzásgátlási módszer az Ön számára; és olyankor is beszéljen vele, ha valamilyen oknál fogva változtatni kell a fogamzásgátlási módszeren.

Ne szedje a Teriflunomid STADA Arzneimittel‑t, amíg szoptat, mert a teriflunomid bekerül az anyatejbe.

A készítmény hatásai a gépjárművezetéshez és a gépek kezeléséhez szükséges képességekre
Ez a gyógyszer szédülést okozhat, ami ronthatja az Ön koncentráló- és reakcióképességét. Ha ilyen mellékhatást észlel, ne vezessen gépjárművet és ne kezeljen gépet.

A Teriflunomid STADA Arzneimittel laktózt tartalmaz
Ez a gyógyszer laktózt (egyfajta cukor) tartalmaz. Amennyiben kezelőorvosa már korábban figyelmeztette Önt, hogy bizonyos cukrokra érzékeny, keresse fel kezelőorvosát, mielőtt elkezdi szedni ezt a gyógyszert.

A Teriflunomid STADA Arzneimittel nátriumot tartalmaz
A készítmény kevesebb, mint 1 mmol (23 mg) nátriumot tartalmaz adagonként, azaz gyakorlatilag „nátriummentes”.


3.	Hogyan kell szedni a Teriflunomid STADA Arzneimittel‑t?

A Teriflunomid STADA Arzneimittel-kezelést szklerózis multiplex kezelésében jártas orvos fogja felügyelni.

A gyógyszert mindig a kezelőorvos által elmondottaknak megfelelően szedje. Amennyiben nem biztos abban, hogyan alkalmazza a gyógyszert, kérdezze meg kezelőorvosát.

Felnőttek
A készítmény ajánlott adagja naponta egy 14 mg‑os tabletta.

Gyermekek és serdülők (10 éves vagy idősebb)
Az adag a testtömegtől függ:
· 40 kg testtömeg feletti gyermekeknél és serdülőknél: naponta egy 14 mg‑os tabletta,
· 40 kg vagy ennél alacsonyabb testtömegű gyermekeknél és serdülőknél: naponta 7 mg teriflunomid.

A stabilan 40 kg feletti testtömeget elérő gyermekeknél és serdülőknél, a kezelőorvos napi 14 mg‑os adagot fog előírni.

Az alkalmazással kapcsolatos tudnivalók és az alkalmazás módja
A Teriflunomid STADA Arzneimittel-t szájon át kell bevenni. Naponta egyszer kell bevenni, egy adagban, bármely napszakban.
A tablettát egészben, kevés vízzel kell lenyelni.
A Teriflunomid STADA Arzneimittel étkezés közben vagy attól függetlenül is bevehető.

Ha az előírtnál több Teriflunomid STADA Arzneimittel‑t vett be
Ha túl sok Teriflunomid STADA Arzneimittel‑t vett be, azonnal hívja fel kezelőorvosát. A 4. pontban leírt mellékhatásokhoz hasonlókat tapasztalhat.

Ha elfelejtette bevenni a Teriflunomid STADA Arzneimittel‑t
Ne vegyen be kétszeres adagot a kihagyott adag pótlására. Vegye be a következő adagot a tervezett időpontban.

Ha idő előtt abbahagyja a Teriflunomid STADA Arzneimittel szedését
Kezelőorvosával való előzetes megbeszélés nélkül ne hagyja abba a Teriflunomid STADA Arzneimittel szedését, és ne is módosítsa az adagolást.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Ez a gyógyszer a következő mellékhatásokat okozhatja.

Súlyos mellékhatások

Egyes mellékhatások súlyosak lehetnek, vagy súlyossá válhatnak. Azonnal szóljon kezelőorvosának, ha ezek bármelyikét észleli.

Gyakori (10‑ből legfeljebb 1 beteget érinthet)
· a hasnyálmirigy gyulladása, amelynek tünete lehet a hasi fájdalom, hányinger és hányás (gyakorisága gyermekeknél és serdülőknél gyakori, felnőtteknél nem gyakori).

Nem gyakori (100‑ból legfeljebb 1 beteget érinthet)
· allergiás reakciók, melyek tünetei közé tartozhatnak a bőrkiütés, csalánkiütés, az ajak, a nyelv, az arc duzzanata vagy hirtelen kialakuló légzési nehézség,
· súlyos bőrreakciók, melyek tünetei közé tartozhatnak a bőrkiütés, hólyagképződés, láz vagy fekélyek az Ön szájában,
· súlyos fertőzések vagy vérmérgezés (szepszis) (egy potenciálisan életet veszélyeztető fertőzés típus) melyek tünetei között szerepelhetnek a magas láz, reszketés, hidegrázás, csökkent vizeletürítés vagy zavartság,
· tüdőgyulladás, melynek tünetei közé tartozik a légszomj vagy a tartós köhögés.

Nem ismert (a gyakoriság a rendelkezésre álló adatokból nem állapítható meg)
· súlyos májbetegség, melynek a bőr és a szemfehérje sárgás elszíneződése, a normálisnál sötétebb színű vizelet, a megmagyarázhatatlan hányinger vagy hányás, illetve hasi fájdalom lehetnek a tünetei.

Egyéb mellékhatások a következő gyakorisággal fordulhatnak elő

Nagyon gyakori (10‑ből több mint 1 beteget érinthet)
· fejfájás,
· hasmenés, hányinger,
· vérvizsgálattal kimutatott, emelkedett GPT (ALAT)-érték (bizonyos májenzimek emelkedett szintje a vérben),
· a haj elvékonyodása.

Gyakori (10‑ből legfeljebb 1 beteget érinthet)
· influenza, felső légúti fertőzés, húgyúti fertőzés, hörgőgyulladás, arcüreggyulladás, torokfájás, nyelési nehézség, hólyaghurut (cisztitisz), vírusos gyomor- és bélfertőzés, fogfertőzés, gégegyulladás, gombás fertőzés a lábon,
· herpeszvírus okozta fertőzések, köztük ajakherpesz és övsömör (herpesz zoszter) olyan tünetekkel, mint hólyagok megjelenése, égető érzés, viszketés, zsibbadás vagy bőrfájdalom, jellemzően a felsőtest vagy az arc egyik oldalán, valamint egyéb tünetek, mint a láz és gyengeség,
· laboratóriumi vizsgálatok: csökkent vörösvértest-szám (vérszegénység), eltérések a májenzimszintekben és a fehérvérsejtszámban (lásd 2. pont), valamint egy izom enzim (kreatin foszfokináz) szintjének megemelkedése,
· enyhe allergiás reakciók,
· szorongás,
· bizsergés; gyengeség, zsibbadás, bizsergő érzés vagy fájdalom a derékban vagy a lábszárban (isiász); zsibbadás, égető érzés, bizsergés vagy fájdalom a kézben és az ujjakban (kéztőalagút szindróma),
-	szívdobogásérzés,
· vérnyomásemelkedés,
· hányás, fogfájás, gyomortáji fájdalom,
· bőrkiütések, faggyúmirigy-gyulladás,
· fájdalom az inakban, ízületekben, csontokban vagy izmokban (csont- és izomrendszeri fájdalom),
· a szokottnál gyakoribb vizelési inger,
· erős menstruációs vérzés,
· fájdalom,
· erőtlenség vagy gyengeség (aszténia),
· fogyás.

Nem gyakori (100‑ból legfeljebb 1 beteget érinthet)
· a vérlemezkék számának csökkenése (enyhe trombocitopénia),
· fokozott érzékelés vagy érzékenység, főként a bőrön; szúró vagy lüktető fájdalom egy vagy több ideg mentén, a kar vagy láb idegeiben jelentkező probléma (perifériás neuropátia),
· köröm-rendellenességek, súlyos bőrreakciók,
· poszttraumás fájdalom,
· pikkelysömör (pszoriázis, egy bőrbetegség),
· a száj/ajkak gyulladása
· nem megfelelő vérzsír (lipid) szintek,
· vastagbélgyulladás (kólitisz).

Ritka (1000‑ből legfeljebb 1 beteget érinthet)
-	májgyulladás vagy májkárosodás

Nem ismert (a rendelkezésre álló adatokból az előfordulás gyakorisága nem állapítható meg)
-	magas vérnyomás a tüdőben (a tüdő artériát érintő magas vérnyomás)

Mellékhatások 10 éves és idősebb gyermekeknél és serdülőknél
A fent felsorolt mellékhatások a gyermekekre és a serdülőkre is vonatkoznak. A következő kiegészítő információ a gyermeknek, serdülőknek és gondviselőiknek fontosak:

Gyakori (10‑ből legfeljebb 1 beteget érinthet)
-	a hasnyálmirigy gyulladása

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell a Teriflunomid STADA Arzneimittel‑t tárolni?

A gyógyszer gyermekektől elzárva tartandó!

A dobozon vagy a buborékcsomagoláson feltüntetett lejárati idő (EXP) után ne szedje a gyógyszert. A lejárati idő az adott hónap utolsó napjára vonatkozik.

Ez a gyógyszer nem igényel különleges tárolást.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz a Teriflunomid STADA Arzneimittel?
A készítmény hatóanyaga a teriflunomid.

Teriflunomid STADA Arzneimittel 7 mg filmtabletta
· 7 mg teriflunomidot tartalmaz filmtablettánként.
· Egyéb összetevők:
Tablettamag: laktóz-monohidrát; mikrokristályos cellulóz; karboximetilkeményítő-nátrium (A típus); hidroxipropilcellulóz (E463); kukoricakeményítő; vízmentes kolloid szilícium-dioxid; magnézium-sztearát (lásd 2. pont, „A Teriflunomid STADA Arzneimittel laktózt tartalmaz”).
Filmbevonat: hipromellóz (E464); laktóz-monohidrát; kalcium-karbonát (E170); triacetin (E1518); indigókármin alumínium lakk (E132); sárga vas-oxid (E172) (lásd 2. pont, „A Teriflunomid STADA Arzneimittel laktózt tartalmaz”).

Teriflunomid STADA Arzneimittel 14 mg filmtabletta
· 14 mg teriflunomidot tartalmaz filmtablettánként.
· Egyéb összetevők:
Tablettamag: laktóz-monohidrát; mikrokristályos cellulóz; karboximetilkeményítő-nátrium (A típus); hidroxipropilcellulóz (E463); kukoricakeményítő; vízmentes kolloid szilícium-dioxid; magnézium-sztearát (lásd 2. pont, „A Teriflunomid STADA Arzneimittel laktózt tartalmaz”).
Filmbevonat: hipromellóz (E464); laktóz-monohidrát; kalcium-karbonát (E170); triacetin (E1518); indigókármin alumínium lakk (E132) (lásd 2. pont, „A Teriflunomid STADA Arzneimittel laktózt tartalmaz”).

Milyen a Teriflunomid STADA Arzneimittel külleme és mit tartalmaz a csomagolás?
[bookmark: _Hlk111022813]Teriflunomid STADA Arzneimittel 7 mg filmtabletta
Zöld vagy halványzöld színű, kerek filmtabletta, mindkét oldalán sima, átmérője 6 mm, vastagsága 3 mm.

Teriflunomid STADA Arzneimittel 14 mg filmtabletta
Kék vagy halványkék színű, kerek filmtabletta, egyik oldalán bemetszéssel, a másik oldala sima, átmérője 7 mm, vastagsága 4 mm.
A tabletta egyenlő adagokra osztható.

A Teriflunomid STADA Arzneimittel 14 db, 28 db, 84 db vagy 98 db filmtablettát tartalmazó buborékcsomagolásban, illetve 14 × 1 db, 28 × 1 db, 84 × 1 db vagy 98 × 1 db filmtablettát tartalmazó adagonként perforált buborékcsomagolásban és dobozban kerül forgalomba.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja
STADA Arzneimittel AG
Stadastrasse 2-18
D-61118 Bad Vilbel
Németország

Gyártó
STADA Arzneimittel AG
Stadastrasse 2-18, D-61118 Bad Vilbel, Németország

Stada Arzneimittel GmbH
Muthgasse 36/2, Doebling, Vienna, 1190, Ausztria

Centrafarm Services B.V.
Van De Reijtstraat 31 E, Breda, Noord-Brabant, 4814 NE, Hollandia

Clonmel Healthcare Limited
Waterford Road, Clonmel, Co. Tipperary, E91 D768, Írország

Laboratori Fundació Dau
C/C, 12-14 Pol. Ind. Zona Franca, Barcelona, 08040, Spanyolország

Stada Nordic ApS
Marielundvej 46a, Herlev, Hovedstaden 2730, Dánia

Teriflunomid STADA Arzneimittel 7 mg filmtabletta
OGYI-T-24812/01-08

Teriflunomid STADA Arzneimittel 14 mg filmtabletta
OGYI-T-24812/09-16

Ezt a gyógyszert az Európai Gazdasági Térség tagállamaiban az alábbi neveken engedélyezték:
[bookmark: _Hlk190351520]Izland:	Teriflunomide STADA Nordic 7 mg / 14 mg filmuhúðuð tafla
Ausztria:	Teriflunomid STADA Arzneimittel 7 mg / 14 mg Filmtabletten
Belgium:	Teriflunomide Eurogenerics 7 mg / 14 mg fimomhulde tabletten
	Teriflunomide Eurogenerics 7 mg / 14 mg comprimés pelliculés
	Teriflunomide Eurogenerics 7 mg / 14 mg Filmtabletten
Ciprus:	Teriflunomide/Hemopharm
[bookmark: _Hlk190351222]Csehország:	Teriflunomid STADA
[bookmark: _Hlk190351241]Németország:	Teriflunomid AL 7 mg / 14 mg Filmtabletten
[bookmark: _Hlk190351299]Dánia:	Teriflunomide STADA Nordic
Észtország:	Teriflunomide STADA
Görögország:	Teriflunomide/Hemopharm
[bookmark: _Hlk190351320]Spanyolország:	Teriflunomida STADAFARMA 7 mg / 14 mg comprimidos recubiertos con película EFG
[bookmark: _Hlk190351372]Finnország:	Teriflunomide STADA Nordic 7 mg / 14 mg kalvopäällysteiset tabletit
Franciaország:	TERIFLUNOMIDE EG LABO 14 mg, comprimé pelliculé
Horvátország:	Teriflunomid STADA 14 mg filmom obložene tablete
Magyarország:	Teriflunomid STADA Arzneimittel 7 mg / 14 mg filmtabletta
[bookmark: _Hlk190351456]Írország:	Teriflunomide Clonmel Healthcare 7 mg / 14 mg film-coated tablets
Olaszország:	Teriflunomide EG STADA
[bookmark: _Hlk206678129]Litvánia:	Teriflunomide STADA 7 mg / 14 mg plėvele dengtos tabletės
[bookmark: _Hlk206678099]Lettország:	Teriflunomide STADA 7 mg / 14 mg apvalkotās tabletes
Luxemburg:	Teriflunomide Eurogenerics 7 mg / 14 mg comprimés pelliculés
	Teriflunomide Eurogenerics 7 mg / 14 mg Filmtabletten
[bookmark: _Hlk190351582]Málta:	Teriflunomide Clonmel Healthcare 7 mg / 14 mg film-coated tablets
[bookmark: _Hlk190351600]Hollandia:	Teriflunomide Centrafarm 7 mg / 14 mg, filmomhulde tabletten
[bookmark: _Hlk190351624]Norvégia:	Teriflunomide STADA Nordic
Lengyelország:	Teriflunomide STADA
Portugália:	Teriflunomida STADAFARMA 7 mg / 14 mg comprimidos revestidos por película
Románia:	Teriflunomidă STADA M&D 7 mg / 14 mg comprimate filmate
[bookmark: _Hlk190351657]Svédország:	Teriflunomide STADA Nordic 7 mg / 14 mg filmdragerade tabletter
Szlovákia:	Teriflunomide STADA Arzeimittel 7 mg / 14 mg filmom obalené tablety

A betegtájékoztató legutóbbi felülvizsgálatának dátuma: 2026. október.

